# Теологийн үндсэн ойлголтууд - Модуль найм - Христитгэлийн теологийг судлах нь

# Хэлэлцүүлгийн асуултууд

1. Энэ хичээлээс сурсан хамгийн чухал зүйл тань юу байсан бэ? Эсвэл танд энэ хичээлээс сайн ойлгоогүй зүйл байна уу?
2. Христитгэлийн теологийг судлахдаа теологийн нэгдмэл болон ялгаатай үзэл санааг тэнцвэртэй хадгалах нь яагаад чухал вэ?
3. Теологийн уламжлалын дагаж мөрддөг гурван чиг хандлагыг тайлбарлана уу.
4. Өөрийгөө болон эргэн тойрныхноо ойлгох нь теологийн уламжлалд хэрхэн нөлөөлдөг вэ?
5. Шинэчлэлийн уламжлал нь теологийн ямар чиг хандлагатай вэ?
6. Шинэчлэлийн уламжлалын дөрвөн ялгаатай талуудыг нэг бүрчлэн товч тайлбарлана уу.
7. Та Элч нарын тунхаг дахь бүх онол сургаалд итгэх хэрэгтэй юу? Тийм бол яагаад?, Үгүй бол яагаад?
8. Бүх итгэгчдийн теологийн нэгдмэл байдал нь чуулганы бусад урсгал чиглэлүүдийн талаарх үзэл хараа хийгээд тэдэнтэй харилцах харилцаанд тань ямар нөлөө үзүүлж байна вэ?
9. Теологийн уламжлал нь таны теологийн үзэлд ямар эерэг нөлөө үзүүлсэн бэ? Мөн ямар сөрөг нөлөө үзүүлсэн бэ?
10. Танай уламжлал юуг чухалчилдаг вэ? Тэдгээр чухалчилдаг зүйлсийн тань хүчтэй ба сул тал юу вэ? Хүчтэй талыг нь алдалгүйгээр сул талыг нь арилгахын тулд юуг өөрчилж болох вэ?
11. Шинэчилсэн теологи нь амьдралын бүхий л зүйлс итгэл сүсэгтэй холбоотой гэж үздэг. Та үүнтэй санал нэгдэж байна уу? Эсвэл өөр бодолтой байна уу? Яагаад?

**ДҮГНЭЛТ: ХРИСТИТГЭЛИЙН ТЕОЛОГИ - ТОДОРХОЙЛОЛТТОЙ ХОЛБООТОЙ АСУУДЛУУД:** Христитгэлийн теологийг Христитгэлийн биш теологиос эсвэл теологийн элементүүдээс ялгахад дараах жагсаалтын эхэнд байгаа шашнуудын хувьд амархан боловч жагсаалтын сүүлийн хэсэг нэлээн ярвигтай байдаг. Үүнд: (1) Хинди болон Исламын шашнууд, (2) Иудейн шашин, (3) Мормон болон Ёховагийн гэрчүүд зэрэг Христитгэлийн гаж урсгалууд, (4) олон уламжлалт урсгалуудыг ч давж гарсан орчин цагийн либерал үзлүүд, (5) Зүүний Ортодокс болон Ромын Католик чуулганы бусад салбар сүмүүд, мөн (6) Протестант итгэлийн бусад хэлбэрүүд болох Баптист, Пресбитериан, Методист, Англикан болон Лютеран. Бид олон талаараа ижил төстэй урсгал чиглэлүүдтэйгээ л эв нэгдэлтэй байх хандлагатай байдаг ч бидний Эзэн биднийг бүгдийг нь эв нэгдэлд уриалан дуудсаар байдаг. Тиймээс Христитгэгчдийн хоорондох ялгаатай байдлаас болж бид Христийн доторх нийтлэг үндэс сууриа умартаж үл болно.

**КЭЙС СУДЛАЛ:** Оакин Христитгэгч бөгөөд түүний найз Сара нь өөр чуулганд явдаг итгэгч байв. Тэд танилцсаныхаа дараа хоёулаа Христитгэлтэй гэдгээ мэдээд их л баяртай байжээ. Гэтэл Оакины чуулганы пастор найз Сарагийнх нь явдаг чуулганы тухай мэдээд түүнтэй найзлах хэрэггүй гэв. Пастор нь түүнд, “Манай урсгалын чуулганд явдаг хүмүүс л жинхэнэ итгэгчид” гэж хэлжээ.

**Тунгаан бодох асуултууд**

1. Дээрх кэйсийн тухай хамтдаа ярилцаарай.
2. Элч нарын тунхгийг хүлээн зөвшөөрч, Христитгэгч гэж өөрсдийгөө үздэг ч теологийн өөр уламжлалтай хүмүүстэй та тааралдаж байсан уу? Энэ талаар хамтдаа ярилцаарай.
3. Элч нарын тунхгийг хүлээн зөвшөөрч, Христитгэгч гэж өөрсдийгөө үздэг, теологийн өөр өөр уламжлалтай хүмүүстэй та нөхөрлөдөг үү?
	1. Та нөхөрлөх хэрэгтэй юу?
	2. Тийм бол яагаад? Үгүй бол яагаад? Тайлбарлана уу?
4. Элч нарын тунхгийг хүлээн зөвшөөрч, Христитгэгч гэж өөрсдийгөө үздэг, теологийн өөр уламжлалтай хүмүүсээс та ямар нэгэн зүйл сурч байсан уу? Энэ тухайгаа ярилцаарай.
5. Та теологийн өөр өөр уламжлалтай итгэгчдийн дунд нэгдлийг бий болгохын тулд юу хийж байгаа вэ?

**Хэрэгжүүлэх даалгавар**

* Та урьд өмнө теологийн өөр уламжлалтай итгэгчтэй ийнхүү ярилцаж байгаагүй бол танилцаад ярилцаад үзээрэй.
	+ Түүний теологийн уламжлал болон уламжлалынх нь талаарх библийн үндсийг ойлгох гэж хичээгээрэй.
	+ Түүний уламжлалыг сайтар ойлгосноор зарим чухал итгэл үнэмшил тань түүнийхтэй адилхан байгаа гэдгийг тухайн найздаа хэлэхийг зорилго болгоорой.
	+ Түүнээс суралцах зорилго тавиарай.
	+ Түүнтэй Христитгэлт харилцаа холбоо нөхөрлөлийг хөгжүүлэхийг зориорой.